Twee SAL-lede glo met dwelms betrap in Hongkong | Maroela Media
Die Suid-Afrikaanse Lugdiens (SAL) het die voorval Donderdag bevestig en gesê die twee vlugbeamptes is op 23 en 24 September onderskeidelik in hegtenis geneem vir ondervraging. Die twee was op twee afsonderlike vlugte wat op 22 en 24 September geland het.
"Omdat die voorval deel is van 'n deurlopende strafregtelike ondersoek en tans voor die hof dien, sal ons geen uitgebreide kommentaar lewer totdat die saak gefinaliseer is nie," sê Tlali Tlali, woordvoerder van die SAL.
Hy sê die SAL het die naasbestaandes van die betrokke werknemers, asook die Suid-Afrikaanse konsulaat-generaal in Hongkong in kennis gestel van die saak. "Ons is ook in die proses om regsverteenwoordiging vir die twee werknemers te bekom."
Volgens Tlali sal die lugdiens se optrede teen die werknemers afhang van SAL se interne beleid en ook die uitkoms van die hofsake teen hulle. "Die lugdiens bly onverdraagsaam teenoor enige strafregtelike aktiwiteite deur sy werknemers," sê Tlali.